b'\n_START_ARTICLE_\nMutec Osojski\n_START_PARAGRAPH_\nMutec Osojski je legendarna oseba, po legendi poljski kralj Boleslav II., ki naj bi umrl v benediktinskem samostanu Osoje na avstrijskem Koro\xc5\xa1kem.\n_START_SECTION_\nZgodovinsko ozadje\n_START_PARAGRAPH_\nBoleslav II. je 11. aprila 1079 v cerkvi sv. Mihaela pri Krakovu umoril (oziroma dal umoriti) krakovskega \xc5\xa1kofa sv. Stanislava, ki je ostro kritiziral njegov \xc5\xbeivljenjski slog. Zaradi ogor\xc4\x8denja nad \xc5\xa1kofovo smrtjo je izbruhnil upor in kralj je moral pobegniti iz domovine. Zgodovinarji navajajo, da se je zatekel na Mad\xc5\xbearsko, kjer je leta 1081 v izgnanstvu umrl.\n_START_SECTION_\nLegenda\n_START_PARAGRAPH_\nNa avstrijskem Koro\xc5\xa1kem se ohranila legenda, izpri\xc4\x8dana od 16. stoletja dalje, po kateri naj Boleslav ne bi umrl na Mad\xc5\xbearskem, ampak ga je smrt doletela \xc5\xa1ele leta kasneje, za zidovi samostana ob Osojskem jezeru._NEWLINE_Kakor pripoveduje zgodba, se je Boleslav v letu 1081 z Mad\xc5\xbearskega napotil na pot k pape\xc5\xbeu, ker si je \xc5\xbeelel olaj\xc5\xa1ati vest in dose\xc4\x8di preklic cerkvenega izob\xc4\x8denja. V odmaknjenih Osojah se je nepri\xc4\x8dakovano odlo\xc4\x8dil, da se bo za storjeni greh spokoril v samostanu, zato je kot mutec potrkal na samostanska vrata ter tam v popolnem molku vrsto let opravljal delo lai\xc4\x8dnega brata. \xc5\xa0ele na smrtni postelji je opatu razkril pravo identiteto in mu kot dokazilo resni\xc4\x8dnosti svojih besed izro\xc4\x8dil pe\xc4\x8datni prstan s poljskim kraljevim grbom._NEWLINE_Po razli\xc4\x8dici legende naj Boleslav v Osojah ne bi ostal na poti v Rim, ampak ob povratku, ko je \xc5\xbee dosegel cerkeveno odpu\xc5\xa1\xc4\x8danje.\n_START_SECTION_\nTradicija\n_START_PARAGRAPH_\nV samostanu spomin na Mutca Osojskega skrbno ohranjajo. Izro\xc4\x8dilo pripoveduje, da so po njegovi smrti menihi za\xc4\x8deli skrbeti za neme ljudi in se z njimi sporazumevati v govorici s kretnjami. Ko je bil leta 1839 Boleslavov domnevni grob odprt, so v njem na\xc5\xa1li okostje, \xc5\xbeelezne \xc5\xbeeblje in kovinsko sponko romarske obleke. Nagrobnik z napisom\xc2\xa0\xc2\xbbBoleslaus Rex Poloniae Occisor Sancti Stanislai Episcopi Cracoviensis\xc2\xab\xc2\xa0(Poljski kralj Boleslav, morilec svetega Stanislava, krakovskega \xc5\xa1kofa) je cilj \xc5\xa1tevilnih obiskovalcev, predvsem Poljakov, ki Boleslava zaradi njegove zgodovinske vloge, kljub umoru poljskega nacionalnega svetnika, zelo cenijo.\n_START_SECTION_\nOdmev v slovenski literaturi\n_START_PARAGRAPH_\nLegendo o Mutcu Osojskem je v istoimenski pesmi v verze prelil pesnik Anton A\xc5\xa1kerc.'